Swer arbeit můs han (Mit originalen Lettern)
Swer arbeit můs han
vil wunder dike·
die ſint alle froͤiden blos·
als ǒch die mīnere·
dien ir frowe niht gan·
ir ǒgen blike·
die ſint wol koler genos·
wan die růwe ſint lere·
vn̄ die můſſen haken vnde rúten·
die klage wir betúten·
das vns dú mīne giſellet·
zů dien arbeit kellet·

Wir mun vns zů dien
ǒch wol gelichen·
ſwele echt ſtête karrer ſint·
d̾ not iſt ǒch wund̾·
ſi mvn nicht geflîen·
das ſi entwichen·
ſwēne kumt regen vnde wint·
das karren gēt vnd̾·
ſo hebent ſi das gat dur ir h̾ze·
als vns ſend̾ ſmerze·
d̾ růret ǒch zegrunde
des ſint ſenden wunde·

Minner herze vicht
zeganzer ſtête·
als in einem ſake ein ſwin·
das vert vnde kirret·
doch klegte ich es nicht
obs mins nicht tete·
das ruͤrt ǒch vil ſend̾ pin·
dc mich růwen irret·
minne klēmet rechte alsam ein zange·
ſwens an kumt gidꝛange·
den kúmbirt vngemuͤte·
es wende liebes guͤte·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse